Diari Oficial de la Generalitat Valenciana


Sumari del DOGV 3237, del 07-05-1998 (1998/2682)

ACORD de 5 de març de 1998 de la Comissió Territorial d’Urbanisme de València, referit a la modificació número 4 del Pla General de Meliana relativa al sòl no urbanitzable de la partida de la Closa.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3237

Data del DOGV
:   07-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2682


Data del document
:   05-03-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 5 de març de 1998 de la Comissió Territorial d'Urbanisme de València, referit a la modificació número 4 del Pla General de Meliana relativa al sòl no urbanitzable de la partida de la Closa. [1998/C2682]
  
Vist l'expedient remés per l'Ajuntament de Meliana referit a la modificació número 4 del Pla General relativa al sòl no urbanitzable de la partida de la Closa, i d'acord amb els següents
  
Antecedents de fet
  
Primer
  
El projecte es va sotmetre a informació pública mitjançant acord del Ple de l'Ajuntament en sessió del dia 26 de setembre de 1997. Després del pertinent període d'exposició pública, en el qual no es van presentar al·legacions, va ser aprovat provisionalment pel mateix òrgan en data 23 de desembre de 1997.
  
Segon
  
El projecte consta de memòria justificativa i pla d'emplaçament.
  
Tercer
  
La finalitat de la modificació és permetre la implantació d'un magatzem agrícola promogut per la Cooperativa San Isidro. L'objecte de la modificació és variar els paràmetres edificatoris de les construccions permeses en una determinada zona del sòl no urbanitzable: la partida de la Closa. En concret, es modifiquen els següents paràmetres:
  
No es modifiquen els usos i construccions permeses en aquesta zona, per això es manté la regulació general per a tot el sòl no urbanitzable que sols permet les construccions destinades a magatzems agrícoles amb caràcter d'ús de guarda i emmagatzematge d'eines de llaurança, eines, maquinària i productes agrícoles. Tanmateix, es matisa que en la mencionada zona podran autoritzar-se edificacions encara que no guarden relació amb la naturalesa de les finques sobre les quals es construïsquen, sempre que la destinació d'aquestes siga agrícola.
  
La modificació es justifica que la partida de la Closa és una zona improductiva, que manca de qualsevol tipus de cultiu o explotació agrícola, per la qual cosa no és adequat mantenir l'especial protecció horta que el pla general atorga, amb caràcter global, a tot el sòl no urbanitzable del terme municipal. En definitiva, es pretén permetre sobre aquestes zones improductives un ús alternatiu al del seu simple cultiu, que alhora no altere la destinació agrícola que el pla assigna als terrenys.
  
Documentalment, la modificació afecta l'apartat 2.d de l'article 4.7 («Usos») del capítol segon («Zona de protecció horta») del títol quart («Sòl no urbanitzable») de les Normes Urbanístiques del Pla General, que queda redactat així:
  
«d) Magatzems (Mag.)
  
No obstant això, per als magatzems existents amb anterioritat a l'aprovació d'aquest pla s'aplicarà el mateix règim transitori que el previst per a les indústries en el paràgraf anterior.
  
Tanmateix, i sempre que guarden relació amb la naturalesa i destinació agrícola de la finca, i s'ajusten als plans i normes de la Conselleria d'Agricultura, podran realitzar-se xicotetes edificacions destinades a magatzem d'eines o semblants (Mag. 1a) que hauran de complir les següents condicions:
  
- Superfície edificable màxima: 20 m2.
  
- Altura màxima de cornisa: 3,5 m.
  
- Distància mínima a límits: igual a l'altura de cornisa, mínim 2,5 m.
  
- Hauran de resoldre adequadament els abocadors, si n'hi ha.
  
Com a excepció al que disposa el paràgraf anterior, i únicament per a l'àmbit de la partida de la Closa, es permetrà la construcció de magatzems agrícoles amb subjecció a les següents condicions:
  
- Superfície edificable màxima: expressada per la seua ocupació en planta de la parcel·la, serà un 33% (un terç) de la superfície total d'aquesta, permetent un desenvolupament d'entresolat d'un 10%.
  
- Altura màxima de cornisa: 7 m.
  
- Distància mínima a límits laterals i testeres: 3 m.
  
- Caldrà resoldre adequadament els abocaments, si n'hi ha.
  
- No podrà autoritzar-se més d'un magatzem agrícola subjecte a les anteriors condicions excepcionals en un radi de 100 m dins de la partida de la Closa.
  
Aquestes últimes edificacions podran autoritzar-se encara que no guarden relació amb la naturalesa de les finques sobre les quals es construeixen, sempre que la destinació d'aquestes siga agrícola.»
  
Quart
  
Meliana té un pla general aprovat definitivament per la Comissió Territorial d'Urbanisme en data 18 de desembre de 1990.
  
Aquesta actuació es va plantejar inicialment com un punt de la modificació número 3 del Pla General de Meliana (punt 4, relatiu a l'eliminació de l'especial protecció horta en sòl no urbanitzable - cooperativa), que va ser suspés en la Comissió Territorial d'Urbanisme de data 26 de juny de 1997. Ara s'ha canviat el plantejament, ja que no es proposa la desprotecció singular d'una parcel·la com es feia en aquell expedient.
  
Per altra part, també es troba en tramitació en aquest organisme la sol·licitud d'autorització prèvia per a un magatzem agrícola promogut per la Cooperativa San Isidro (expedient núm. 970414), que està pendent de la resolució d'aquesta modificació.
  
Cinqué
  
La Comissió Informativa de la Comissió Territorial d'Urbanisme de València, en sessió del 26 de febrer de 1998 va emetre un informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha estat correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara LRAU).
  
Segon
  
La documentació està completa, als efectes del compliment del que preceptua l'article 27 de la LRAU.
  
Ja que es tracta d'un instrument de planejament que modifica parcialment les determinacions d'un altre anterior, s'acompanya un document de refosa que reflecteix tant les noves determinacions com les que queden en vigor, per tal de reemplaçar l'antiga documentació, d'acord amb el que estableix l'últim paràgraf de l'article 28 de la LRAU.
  
Tercer
  
La modificació s'ajusta a la Llei 4/1992 de la Generalitat Valenciana, de 5 de juny, sobre Sòl No Urbanitzable. Per altra part, les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Quart
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis de menys de 50.000 habitants, d'acord amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista del que antecedeix, la Comissió Territorial d'Urbanisme de València, en sessió celebrada el 5 de març de 1998 acorda :
  
Aprovar definitivament la modificació número 4 del Pla General de Meliana relativa al Sòl No Urbanitzable de la Partida de la Closa.
  
L'Ajuntament de Meliana haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que es puga interposar qualsevol altre recurs que s'estime oportú.
  
València, 5 de març de 1998.- El secretari de la Comissió Territorial d'Urbanisme: José Manuel Palau Navarro.